צעירי אגודת חב"ד בישראל

ארגון צעירי אגודת חב"ד (שמו המקוצר: צעירי חב"ד. מכונה גם בראשי תיבות: צא"ח) הוא הארגון הממונה על פעילות הפצת היהדות של חב"ד בישראל. מטרת הארגון היא לקרב יהודים לתורה, למצוות ולחסידות חב"ד. במקביל לפעילות הארגון מתבצעת גם פעילות הזרם המשיחיסטי בחסידות.

היסטוריה

בשנת תשי"א (1951), הורה הרבי מלובביץ' לאגודת חסידי חב"ד, להקים את ארגון צעירי אגודת חב"ד, כדי שישמש זרוע מבצעת לדרכה הרעיונית של התנועה בישראל. הרבי מלובביץ' רצה שכל חסידי חב"ד בישראל יהיו חברים בו ויפעלו במסגרתו, ובית דין רבני חב"ד פסק כי כל הפעילות של חב"ד בישראל תהיה כפופה לצא"ח. כיום זהו הארגון המרכזי והדומיננטי של התנועה בישראל.
הארגון אחראי, בין השאר, על פעילות התנועה להנחלת מורשת ישראל, הפצת משנת חסידות חב"ד, הגשת עזרה וסיוע לנזקקים וגלמודים, עידוד משפחות נפגעי הטרור, ועוד. הארגון מקיים גם מבצעים ופרויקטים דוגמת פרויקט ילדי צ'רנוביל.

מטה וסניפי הארגון

תחת הארגון פועלים כ-600 שלוחים ואלפי מתנדבים, המפעילים כ-350 בתי חב"ד בישראל. המטה הארצי של הארגון ('מרכז צעירי חב"ד') ממוקם בכפר חב"ד.
בראש הארגון עמד במשך עשרות שנים הרב ישראל לייבוב. בשנת תשמ"ז (1987) מונה הרב יוסף יצחק אהרונוב למנכ"ל הארגון, ובשנת תשנ"ד (1994), לאחר פטירתו של הרב לייבוב - מונה אהרונוב גם ליו"ר הארגון.

אגף הסניפים

אגף הסניפים בהנהלת הרב נפתלי ליפסקר, משמש כאחראי על הקשר עם השלוחים והסניפים, ובנוסף מרכז את הטיפול בשיגור שליחים חדשים לבתי חב"ד בישראל.
האגף מארגן את הכינוסים השנתיים, ימי העיון והפעילויות למען השלוחים ובני משפחותיהם. מועמדים חדשים לשליחות עוברים ראיון קבלה באגף הסניפים, ואם נמצאו מתאימים, הם מקבלים אישור להיות שלוחים רשמיים של חב"ד. האגף מטפל גם בבעיות שמתעוררות בבתי חב"ד ברחבי הארץ ומסייע לשלוחים כאשר הם נזקקים לסיוע.

אגף הדוברות וההוצאה לאור

דובר חב"ד, הרב מנחם ברוד, מייצג את צעירי חב"ד בתקשורת ומנהל את האגף.
מדי שבוע, האגף מוציא לאור את עלון פרשת השבוע "שיחת השבוע" ואת החוברת השבועית "התקשרות" המופצת בעיקר בריכוזי חב"ד, ועלון לילדים "ממתק לשבת". מאז תשס"א יוצא לקראת חלק מהחגים גם עלון "שיחת החג". מדי שנה מאז תש"מ מוציא האגף ספרון לילדים המשתתפים בתהלוכת ל"ג בעומר. משנת תשס"ט יוצאים שני ספרונים. לקראת כל חג, האגף מוציא לאור עלוני הסבר על החג למבוגרים ולילדים, בעברית וברוסית.

אגף עלייה וקליטה


בשנת תש"ן נפתח פרויקט חב"ד למען ילדי צ'רנוביל במסגרתו נקלטו בישראל ילדים יהודים מאזור צ'רנוביל.
להקת כלייזמרים מטעם צעירי חב"ד הופיעה בפני עולים בישראל. על פעילות הלהקה והאגף ניצח מאיר ורזוב במשך כמעט עשרים שנה. ורזוב שר עם העולים וגם מרצה בפניהם על הערכים הבסיסיים של היהדות, חגי ישראל, המשפחה היהודית ועוד.
משנת תשמ"ד מוציא האגף את העלון השבועי ברוסית "Восхождение" (ווסחוז'דניה), וכן עלוני חגים, עלוני יהדות בנושאים שונים ולוח שנה עם הלכות ומנהגים. האגף מוציא לאור גם ספרים ברוסית.

המרכז לעזרי שליחות


המרכז אחראי על התוכן, העיצוב וההפקה של הפרסומים השבועיים, עלוני החגים, ספרי עזר ומוצרי העזר לשליחים. המחלקה מפיקה גם מוצרי עזר חדשים לפעילות השליחות, תוך כדי בדיקת צורכי השלוחים, במטרה לייעל ולמקצע את הסניפים. ראש המרכז הוא הרב לוי וילנקין.

אגף הארגון והלוגיסטיקה


צעירי חב"ד מקיימים מבצעים ארציים מיוחדים בתקופות החגים. בחג הסוכות נעות ברחבי הארץ מאות סוכות ניידות, המזמינות את הציבור לקיים את מצוות החג. בחנוכה מחלקים פעילי הארגון חנוכיות ונרות וסופגניות לכוחות הביטחון, לחולים, לאסירים ולקשישים. בפורים מחלקים נציגי הארגון חבילות של משלוחי מנות לחיילים, לאסירים, לחולים ולקשישים.

אגף לנפגעי טרור

בשנת 2002 תקופת האינתיפאדה השנייה הוקם מטה הפעילות, בהנהלת מנחם קוטנר.
צעירי חב"ד מגישים סיוע ליחידים ולמשפחות הנקלעים לפיגוע טרור, ובהכוונת העובדים הסוציאליים של הביטוח הלאומי. הצוותים מסייעים לנזקקים בארגון ההלוויות וכן תפילות ומניינים בימי ה'שבעה'. בהמשך מתקיימים ביקורים אישיים של אנשי האגף אצל הפצועים ואצל משפחות ההרוגים. במקרה של משפחה נזקקת, האגף מקשר בינן לבין תורמים מישראל ומחוץ לה. כמו כן האגף מוציא קבוצות של נפגעי טרור ונכי צה"ל לטיולים בישראל ובחו"ל.

מרכז חינוכי חסידותי


המרכז נוסד בירושלים בשנת תשמ"ח, על מנת לרכז את הפעילות החינוכית של חב"ד בישראל. בין היתר, המרכז מארגן את ועידת המחנכים והוציא שבועון נפוץ לילדים בשם תורתך שעשועי. בשנת תשע"ב פסק השבועון לצאת, ובמקומו החל לצאת לאור עלון שבועי בשם 'ממתק לשבת'. המרכז מנוהל מאז היווסדו על ידי הרב נפתלי רוט.

מטה הרמב"ם היומי

המטה עוסק בהפצת תקנת הרמב"ם היומי של הרבי מלובביץ'. המטה הוקם בשנת תשמ"ח והוא מארגן את חגיגות סיום הרמב"ם היומי מדי שנה, ובראשן חגיגה בקברו של הרמב"ם בטבריה, וכן מוציא לאור מדריך שנתי לשיעורים היומיים ברמב"ם, עלוני הסברה ועוד.

האגף לפרויקטים מיוחדים

הוקם בחודש אלול תשע"ג על ידי הרב משה שילת.
תחת האגף פועלים מספר ארגונים ובהם 'פעילי חב"ד'. מטרת הארגון היא "לאפשר לכל חסיד לעסוק במבצעי הרבי באופן מסודר וקבוע, להעניק לו את הכלים הראויים לכך... בהתאם למקום מגוריו ויכולותיו".
הפעילות השגרתית מתבצעת בערבי חגים. כל פעיל מבקר אצל עשר משפחות יהודיות באזור מגוריו ומעניק להן ערכה מטעם הארגון.
ארגונים נוספים הפועלים במסגרת האגף הם 'חב"ד בקמפוס', וכן ארגון המרכז בתי חב"ד הממוקמים במרכזים רפואיים ברחבי הארץ.

אגף מבצע תורה

אגף חדש יחסית שבתחילתו היה תחת האגף לפרויקטים מיוחדים. האגף אחראי על פרויקטים לשיפור הפן הלימודי-תורני כגון כרטיסים לניהול שיעורי תורה של שליחי חב"ד וכן אתר לשלוחים המרכז דרשות, סיפורים, רעיונות ועזרים.